VENDIM
Nr. 312, datë 12.12.2025

MBI LËNIEN NË FUQI DERI MË 30 PRILL 2026 TË TARIFAVE TË SHPËRNDARJES SË ENERGJISË ELEKTRIKE, TË MIRATUARA ME VENDIMIN E BORDIT TË ERE-s NR. 73, DATË 13.4.2022

Në mbështetje të neneve 16, 19 dhe 20, germa “c”, të ligjit nr. 43/2015, “Për sektorin e energjisë elektrike”, të ndryshuar; të vendimit të Këshillit të Ministrave (VKM) nr. 456, datë 29.6.2022, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, të ndryshuar; të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; “Metodologjisë së llogaritjes së tarifave të Operatorit të Sistemit të Shpërndarjes së Energjisë Elektrike”, miratuar me vendimin e Bordit të ERE-s nr. 182, datë 10.11.2017; Bordi i ERE-s, në mbledhjen e tij të datës 12.12.2025, mbasi shqyrtoi relacionin me nr. 2363/1 prot., datë 9.12.2025, si dhe informacionin shtesë me nr. 2363/2 prot., datë 9.12.2025, të përgatitur nga Drejtoria e Tarifave dhe Çmimeve, “Mbi lënien në fuqi të vendimit të Bordit të ERE-s nr. 73, datë 13.4.2022”,
konstatoi se:
- Bordi i ERE-s, me vendimin nr. 288, datë 23.12.2024, ka vendosur të shtyjë fuqinë juridike të vendimit nr. 73, datë 13.4.2022, deri në miratimin e një vendimi të ri, të mbështetur në aplikimin e shoqërisë “OSSH” sh.a. për vitin 2025, në përputhje me aktet ligjore dhe nënligjore në fuqi. Në konstatimet e vendimit nr. 288/2024, ndër të tjera është përcaktuar dhe detyrimi që shoqëria “OSSH” sh.a. të përcjellë në ERE kostot dhe të ardhurat faktike të shpërndarjes së energjisë elektrike, si dhe të dorëzojë pasqyrat financiare të audituara për periudhat e mbyllura ushtrimore, në përputhje me metodologjinë në fuqi.
- Gjatë vitit 2025, për qëllime të vlerësimit të mjaftueshmërisë së të ardhurave të Operatorit të Sistemit të Shpërndarjes dhe në mungesë të një aplikimi të plotë tarifor sipas legjislacionit në fuqi, ERE ka mbajtur një sërë korrespondencash zyrtare për depozitimin e dokumentacionit teknik dhe financiar. Me shkresën nr. 1888 prot., datë 16.6.2025, ERE ka kërkuar dërgimin e pasqyrës së performancës për tremujorin e parë të vitit 2025, pasqyrës Cash Flow, nivelit të humbjeve të realizuara në rrjetin e shpërndarjes dhe burimit të mbulimit të tyre, si dhe sasinë e energjisë së shpërndarë, të ndarë sipas niveleve të tensionit, duke i risjellë në vëmendje shoqërisë edhe detyrimin për depozitimin e pasqyrave financiare të audituara për vitet 2022, 2023 dhe 2024.
- Në përgjigje të kësaj kërkese, “OSSH” sh.a., me korrespondencën nr. 6399/1 prot., datë 27.6.2025, protokolluar në ERE me nr. 1888/1, datë 30.6.2025, ka depozituar në ERE pasqyrën e performancës për tremujorin e parë të vitit 2025, nivelin e humbjeve në rrjetin e shpërndarjes dhe burimin e mbulimit të tyre, evidencën mbi sasinë e energjisë së shpërndarë sipas nivelit të tensionit, si dhe pasqyrat financiare të audituara për vitet 2022 dhe 2023. Lidhur me pasqyrat financiare për periudhën e mbyllur 2024, shoqëria ka deklaruar se ato janë ende në proces hartimi dhe auditimi, ndërsa sa i takon pasqyrës Cash Flow për tremujorin e parë të vitit 2025, është shprehur se do të vihet në dispozicion sapo të përfundojë.
- Me mbylljen e gjashtëmujorit të parë të vitit 2025, ERE, me shkresën nr. 2097 prot., datë 15.7.2025, ka vlerësuar të nevojshme kërkesën drejtuar “OSSH” sh.a. për dërgimin e pasqyrave financiare operative për periudhën janar–qershor 2025, ku të përfshihet pasqyra e performancës me evidentimin e të ardhurave dhe shpenzimeve të realizuara në formë analitike për secilin zë, pasqyra Cash Flow, niveli i humbjeve të realizuara në rrjetin e shpërndarjes dhe burimi i mbulimit të tyre, sasia e energjisë së shpërndarë për gjashtëmujorin e parë të vitit 2025, e ndarë sipas niveleve të tensionit, si dhe parashikimi i të ardhurave, shpenzimeve, humbjeve dhe sasisë së energjisë së shpërndarë për gjashtëmujorin e dytë të vitit 2025.
- “OSSH” sh.a., në përgjigje të kësaj kërkese, me anë të postës elektronike të datës 22.7.2025, ka përcjellë në ERE, pasqyrën e performancës për periudhën janar–qershor 2025, nivelin e humbjeve të realizuara në rrjetin e shpërndarjes për gjashtëmujorin e parë të vitit 2025, sasinë e energjisë së shpërndarë për gjashtëmujorin e parë të vitit 2025 të ndarë sipas niveleve të tensionit, parashikimin e të ardhurave dhe shpenzimeve për mbylljen e vitit 2025, si dhe parashikimin e bilancit energjetik për vitin e plotë 2025.
[bookmark: _GoBack]- ERE, me shkresën me nr. 2363 prot., date 26.8.2025, i solli në vëmendje shoqërisë “FSHU” sh.a. plotësimin e detyrimit për depozitimin e aplikimit për përcaktimin e tarifës së rrjetit të shpërndarjes për vitin 2026, brenda afateve të përcaktuara në kuadrin ligjor të sipërcituar. Sa paraqitur nga ERE, rezultoi se shoqëria nuk përmbushi detyrimin.
- Më tej, në muajin dhjetor 2025, ERE, me shkresën nr. 2958 prot., datë 3.12.2025, për qëllime të vlerësimit të mjaftueshmërisë së të ardhurave të Operatorit të Sistemit të Shpërndarjes dhe në mungesë të një aplikimi sipas legjislacionit në fuqi, i ka kërkuar “OSSH” sh.a. paraqitjen e parashikimit të të ardhurave dhe shpenzimeve në formë analitike për 11-mujorin dhe mbylljen e vitit 2025, parashikimet që shoqëria ka kryer, në lidhje me treguesit ekonomikë dhe financiarë që pritet të realizohen për vitin 2026, parashikimin e të ardhurave dhe shpenzimeve në formë analitike për vitin 2026, parashikimin e nivelit të humbjeve të energjisë elektrike në rrjetin e shpërndarjes dhe koston e blerjes së energjisë elektrike dhe burimin e mbulimit të tyre për vitin 2026, si dhe parashikimin e sasisë së energjisë elektrike që pritet të lëvrohet në rrjetin e shpërndarjes për vitin 2026, të evidentuar sipas niveleve të tensionit.
- Kësaj kërkese shoqëria “OSSH” sh.a. iu përgjigj me shkresën me nr. 12736/1 prot., datë 10.12.2025 (protokolluar me tonën me nr. 2958/1 prot., datë 10.12.2025) nëpërmjet të cilës përcolli parashikimin e zërave të të ardhurave dhe shpenzimeve për vitin 2025, parashikimin e të ardhurave dhe shpenzimeve në forme analitike për vitin 2026, parashikimin sa i takon nivelit të humbjeve të energjisë elektrike për këtë periudhë, koston e blerjes së energjisë dhe burimin për mbulimin e tyre, si dhe parashikimin për sasinë e energjisë që pritet të lëvrohet në rrjetin e shpërndarjes për vitin 2026 sipas niveleve të tensionit.
- Sa konstatuar në informacionet e përcjella nga shoqëria “OSSH” sh.a. me shkresën e sipërcituar, treguesit tekniko-ekonomik sa i takon parashikimit për vitin 2026 bëhet e nevojshme kryerja e një vlerësimi për arsye se edhe nëse niveli i shpenzimeve operative kanë qenë të qëndrueshëm në kohë, sasia e energjisë që pritet të shpërndahet ashtu edhe niveli i humbjeve kanë ndryshuar dhe vijojnë të parashikohen në rritje ndaj atyre të realizuara deri më tani për shkak të rritjes së konsumit.
- Meqenëse këta tregues teknik dhe ekonomik kanë impakt domethënës në të ardhurat e kërkuara të shoqërisë, bëhet e nevojshme që të kryhet një vlerësim gjithëpërfshirës i elementeve të të ardhurave të kërkuara të cilat si rrjedhojë shërbejnë për përcaktimin e tarifave të shërbimit të shpërndarjes së energjisë elektrike.
- Nga shqyrtimi i dokumentacionit të përcjellë me korrespondencat e sipërcituara (nr. 1888/1, datë 30.6.2025, si dhe email-i i datës 22.7.2025), rezulton se për vitin 2024 pasqyrat financiare janë ende në proces hartimi dhe se të dhënat financiare për gjashtëmujorin e parë të vitit 2025, parashikimi për gjashtëmujorin e dytë të vitit 2025 janë paraqitur vetëm në formë sintetike, të pashoqëruara me shënime shpjeguese dhe pa detajim të mjaftueshëm analitik.
- Në këto kushte, konstatohet se informacioni dhe dokumentacioni i depozituar nga “OSSH” sh.a. nuk është i plotë dhe i mjaftueshëm për të kryer një vlerësim të plotë dhe të detajuar të komponentëve faktik të të ardhurave të kërkuara, sikurse përcaktohet në dispozitat e “Metodologjisë së përllogaritjes së tarifave të Operatorit të Sistemit të Shpërndarjes së Energjisë Elektrike”, miratuar me vendimin e Bordit të ERE-s nr. 182, datë 10.11.2017, si dhe në kërkesat e “Rregullores për organizimin, funksionimin dhe procedurat e ERE-s”, miratuar me vendimin nr. 96, datë 17.6.2016, të Bordit të ERE-s.
- Për kryerjen e një vlerësimi të drejtë mbi komponentët e të ardhurave të kërkuara të realizuara, vlerësohet e domosdoshme që “OSSH” sh.a. të miratojë pasqyrat financiare për periudhën e mbyllur ushtrimore 2024, dhe t’i përcjellë në ERE pasqyrat e audituara, së bashku me aplikimin për shqyrtimin e tarifave të shpërndarjes së energjisë elektrike, në përputhje me afatet dhe kërkesat e “Metodologjisë së përllogaritjes së tarifave të Operatorit të Sistemit të Shpërndarjes së Energjisë Elektrike”.
- Duke marrë në konsideratë faktin që jemi në përfundim të vitit 2025 dhe koha e mbetur në dispozicion është e pamjaftueshme për kryerjen e një vlerësimit të treguesve teknik dhe ekonomik të parashikuar për vitin 2026, ERE është dhe në proces të shqyrtimit të planit 5-vjeçar të zhvillimit të rrjetit të shpërndarjes, me qëllim që shoqëria të vijojë ushtrimin e aktivitetit të saj për periudhën e ardhshme ushtrimore me tarifa të shpërndarjes së energjisë elektrike të miratuara nga ERE, vlerësojmë të nevojshme që tarifat aktuale të shpërndarjes së energjisë elektrike duhet të aplikohen deri më 30.4.2026.
- Gjatë kësaj periudhe duhet të ketë përfunduar dhe hartimi i pasqyrave financiare të “OSSH” sh.a. ndërkohë që do të dërgohen dhe kërkesat për informacion të nevojshme shoqërisë me qëllim përcjelljen e të dhënave, sqarimeve dhe argumenteve të tjera plotësuese mbi realizimin e treguesve tekniko-ekonomik dhe financiar për periudhat e mbyllura ushtrimore, të cilat do të shërbejnë për kryerjen e vlerësimeve lidhur me parashikimet e tyre për vitin 2026.
- OSSH duhet të marrë masa për përcjelljen në ERE të pasqyrave financiare të certifikuara për vitin 2024 dhe 2025, dhe të plotësojë kërkesat e akteve ligjore dhe rregullatore në fuqi.
- Sipas përcaktimeve të nenit 20, germa “c”, të ligjit nr. 43/2015, “Për sektorin e energjisë elektrike”, të ndryshuar, në rastet kur operatorët e transmetimit ose shpërndarjes krijojnë vonesa në ndryshimin e tarifave, ERE miraton tarifa të përkohshme dhe në rast se tarifat e miratuara rezultojnë të ndryshme nga ato të përkohshme, vendos masat e përshtatshme kompensuese.
Për gjithë sa më sipër, Bordi i ERE-s
VENDOSI:

1. Të lërë në fuqi deri më 30.4.2026 tarifat e shërbimit të shpërndarjes së energjisë elektrike të miratuara me vendimin e Bordit të ERE-s nr. 73, datë 13.4.2022.
2. Nëse do të ketë efekte në të ardhurat e shoqërisë “OSSH” sh.a. do të bëhet përditësimi dhe kompensimi i tyre sipas përcaktimeve të nenit 20, germa “c”, të ligjit nr. 43/2015, “Për sektorin e energjisë elektrike”, të ndryshuar dhe metodologjisë përkatëse të miratuar nga Bordi i ERE-s.
3. Drejtoria e Tarifave dhe Çmimeve të njoftojë shoqërinë “OSSH” sh.a., Ministrinë e Infrastrukturës dhe Energjisë dhe palët e interesit për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

